TARYBOS REGLAMENTAS (EB) Nr. 640/2006
2006 m. balandžio 10 d.
panaikinantis Reglamentus (EEB) Nr. 3181/78 ir (EEB) Nr. 1736/79, susijusius su Europos pinigų sistema
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 308 straipsnį,
atsižvelgdama į Komisijos pasiūlymą,
atsižvelgdama į Europos Parlamento nuomonę (1),
atsižvelgdama į Europos centrinio banko nuomonę (2),
kadangi:
(1)
1978 m. gruodžio 18 d. Tarybos reglamentu (EEB) Nr. 3181/78 dėl Europos pinigų sistemos (3) Europos pinigų bendradarbiavimo fondui (EPBF) suteikiama teisė priimti pinigų atsargas iš valstybių narių ir išleisti ekiu. EPBF užduotys buvo perduotos Europos pinigų institutui (EPI) ir EPBF buvo panaikintas. Vėliau tos užduotys buvo perduotos Europos centriniam bankui. Todėl šis reglamentas nebėra aktualus ir turėtų būti panaikintas.
(2)
1979 m. rugpjūčio 3 d. Tarybos reglamentu (EEB) Nr. 1736/79 dėl tam tikrų pagal Europos pinigų sistemą suteiktų paskolų palūkanų subsidijų (4) nustatoma, kad Bendrija per penkerių metų laikotarpį nuo jo taikymo datos gali suteikti tam tikroms paskolų rūšims paskolų palūkanų subsidijas (Europos investicijų banko (EIB) paskolos, skirtos finansuoti investicijas mažiau turtingose valstybėse narėse, inter alia, infrastruktūrą). Šis penkerių metų laikotarpis, kuris nebuvo pratęstas, baigėsi 1984 m. Be to, kad galėtų pasinaudoti šiomis subsidijomis pagal šio reglamento 1 straipsnį, valstybė narė turėjo dalyvauti Europos pinigų sistemos mechanizmuose. Ši sąlyga taip pat rodo, kad reglamentas nebetaikytinas. EIB suteiktos paskolos, kurių atveju buvo pasinaudota šia paskolų palūkanų subsidija, per tą laiką buvo grąžintos. Todėl tas reglamentas nebėra aktualus ir turėtų būti panaikintas,
PRIĖMĖ ŠĮ REGLAMENTĄ:
1 straipsnis
Reglamentai (EEB) Nr. 3181/78 ir (EEB) Nr. 1736/79 panaikinami.
2 straipsnis
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Liuksemburge, 2006 m. balandžio 10 d.